ముత్యాల సుబ్బయ్య
ముత్యాల సుబ్బయ్య తెలుగు సినిమా రంగంలో చక్కటి కుటుంబ చిత్రాల దర్శకుడు. ఈయన దాదాపు 50 సినిమాలకి దర్శకత్వం వహిస్తే 75 శాతం సంచలనం సృష్టించాయి. ఒకే నిర్మాతకి ఐదారు సినిమాలు తీసి నిర్మాతల దర్శకుడిగా పేరు తెచ్చుకున్నారు.
ఈయన నెల్లూరు జిల్లాలోని పార్లపల్లి గ్రామంలో దిగువ మధ్య తరగతి వ్యవసాయాధారిత కుటుంబంలో ముత్యాల శంకరయ్య, ముత్యాల శేషమ్మ దంపతులకు మొదటి సంతానంగా జన్మించారు. ఆయనకు ఇద్దరు చెల్లెళ్ళూ, ఒక తమ్ముడు. 10 సంవత్సరాల వయసు వచ్చేవరకూ ఆ ఊళ్ళోనే ఉన్నారు. ముత్యాల శంకరయ్య వ్యవసాయం రీత్యా నెల్లూరు దగ్గరలోని పార్లపూడి అనే ఊరికి మారారు. ఉన్నత పాఠశాల చదువూ, కాలేజీ అంతా ఈ ఊరునుంచే సాగింది. పి.యూ.సి అయ్యాక, ఊరికి పక్కనే ఉన్న విడవలూరు కాలేజీలో బి.కామ్ లో చేరారు.
హైస్కూల్లో ఉండగానే అంటే 8 వ తరగతి నుంచే నాటకాలమీద ఆసక్తి ఉండేది. కాలేజీకి వచ్చే సరికి అది పరాకాష్ఠకి చేరుకుంది. కాలేజీ పూర్తయే సరికి దాదాపు 100 నాటకాల్లో నటించడం, ఉత్తమనటుడుగా, ఉత్తమ దర్శకుడిగా బహుమతులు తెచ్చుకోవడం జరిగింది. ఊళ్ళో ఉన్న కుర్రవాళ్ళతో కలిసి రవీంద్ర ఆర్ట్ థియేటర్స్ అని ఒక నాటక సమాజాన్ని స్థాపించి చుట్టుపక్కల జరిగే పరిషత్ నాటకాల్లో కూడా పాల్గొంటూ ఉండేవారు. వీటన్నింటితోనూ చదువులో వెనకబడేవారు. కాలేజీలో రెండేళ్ళు ఫైన్ ఆర్ట్స్ సెక్రటరీగా పనిచేశారు కానీ డిగ్రీ పాసవడం మాత్రం జస్ట్ ఏవరేజ్ మార్కులతోనే..
డిగ్రీ అయ్యాక ఏం చెయ్యాలి? వచ్చిన మార్కులకి ఉద్యోగం వచ్చే సూచనలేమీ కనిపించలేదు. ఏ ఉద్యోగానికీ, అప్లై కూడా చెయ్యలేదు. ఈ లోగా ఫ్రెండ్స్ అందరూ ‘నాటకాల్లో ఇంత అనుభవం ఉందిగదా.. సినిమాల్లో ఎందుకు ప్రయత్నించకూడదూ..’ అని ప్రోత్సహించారు. తన అమ్మా, నాన్నలకి చదువులూ, ఉద్యోగాలూ ఎక్కువ తెలీదు కాబట్టి సుబ్బయ్య భవిష్యత్తు గురించిన నిర్ణయాన్ని తనకే వదిలేశారు.
మొత్తానికి స్నేహితుల సలహా తన మీద చాలా ప్రభావాన్ని చూపించింది. సినిమాల్లోకి ఎలా వెళ్ళాలి? తన ఊరిలో కొంతమందికి సినిమా పరిశ్రమలో ఉన్న వాళ్ళతో బంధుత్వం ఉండేది. రాజేంద్ర కుమార్ అనే కళాదర్శకుడికీ, సీనియర్ కమేడియన్ రమణారెడ్డి గారికీ, వారి బంధువూ అప్పటికే అసిస్టెంట్ డైరెక్టర్ ఐన ఎం.ఎస్.కోటారెడ్డి గారికీ ఆ ఊళ్ళో బంధువులున్నారు. వీళ్ళే కాకుండా తన స్నేహితుల కుటుంబసభ్యులకి మద్రాసులో హోటల్ నవయుగ ( సవేరా ఎదురుగుండా ఉండేది ), ద్వారకా లాడ్జి ఉండేవి.
ఏలాగతేనేం ఈ లింకులన్నీ ఉపయోగించి 1973 ప్రాంతాల్లో మద్రాసులో అడుగుపెట్టారు . అప్పటికి రాజేంద్ర కుమార్ గారు ఒక సినిమాకి పనిచేస్తున్నారు. మానాపురం అప్పారావు గారి దర్శకత్వంలో సావిత్రి, హరనాథ్ తారాగణంతో మొదలైన సినిమాకి అప్రెంటీస్ గా చేరారు. సినిమా మొదలన కొద్ది రోజులకే ఆగిపోయింది. ఈ విధంగా సినిమా వాతావరణాన్ని తనకు పరిచయం చేసిన మొదటి సినిమా పేరు పెట్టుకోకుండానే మధ్యలో ఆగిపోయింది.
తర్వాత అక్కినేని సంజీవి గారి దర్శకత్వంలో రవీంద్ర ఆర్ట్ పిక్చర్స్ నిర్మిస్తున్న సిసింద్రీ చిట్టిబాబు సినిమాకి అప్రెంటీస్‍గా కుదురుకోగలిగారు. తెర మీద ‘ఎమ్. సుబ్బయ్య’గా చూసుకోగలిగిన మొదటి సినిమా ‘సిసింద్రీ చిట్టిబాబు’ అని చెప్పుకోవచ్చు.
తరువాత సుప్రియా హోటల్ రెడ్డిగారి సలహా, రికమెండేషన్ మేరకు అప్పటికే బడిపంతులు లాంటి సూపర్ హిట్స్ తో మంచి పేరులో ఉన్న పి.చంద్రశేఖరరెడ్డి గారి వద్ద తల్లీకొడుకులు సినిమాకి అప్రెంటీస్‍గా చేరడంతో తన సినీ జీవితానికి ఒక మార్గం దొరికింది. [చంద్రశేఖరరెడ్డి గారి వద్దనే దాదాపు 10 సినిమాల వరకూ పనిచేశారు. ఆయన వద్దనే అప్రెంటీస్ నుంచీ అసిస్టెంట్ డైరెక్టర్ నుంచీ, కోడైరెక్టర్ దాకా ఎదిగారు. ఆ విధంగా 6-7 సంవత్సరాలు గడిచాయి. మధ్యలో కొంతకాలం గాప్ వస్తే మృణాల్‍సేన్ గారి ఒక ఊరి కథకి ( దీన్ని సుప్రియా హోటెల్ పరంధామరెడ్డి గారు నిర్మించారు ) కో-డైరెక్టర్ గా పనిచేసి మళ్ళీ పి.సి.రెడ్డి గారి వద్దకి వచ్చేశారు. ఆయనప్పుడు కృష్ణంరాజు, శ్రీధర్‍ లతో రాముడు – రంగడు చేస్తున్నారు. దానికీ ముత్యాల సుబ్బయ్య కోడైరెక్టర్.
ఆ సినిమాకి ప్రొడక్షన్ మేనేజర్‍గా పనిచేస్తున్న పొన్నతోట రఘురాం గారు ఒకరోజు “సుబ్బయ్యా… నేను ఇండస్ట్రీకి వచ్చి చాలా రోజులైంది. ఏదైనా సొంతంగా సినిమా తియ్యాలని ఉంది” అనడంతో ఎన్నాళ్ళుగానో తననుకుంటున్న ఒక కథ (18 ఏళ్ళ అమ్మాయి మెడలో 8 ఏళ్ళ అబ్బాయి అనుకోకుండా తాళి కట్టడం.. తద్వారా జరిగే పరిణామాలూ) థ్రెడ్ చెప్పారు. కథ వినగానే రఘురాం గారు “ చేస్తే ఇలాంటి ఆఫ్ బీట్ సినిమానే చెయ్యాలి.. లెటజ్ గో ఎహెడ్ ” అన్నారు. దీనిని నటీనటులగా వాణిశ్రీ, బాలకృష్ణ లతో చేయాలనుకొని కొన్నికారణాల వల్ల హీరోయిన్ పాత్రకి మాధవి ని, హీరో పాత్రకి రాజేంద్ర ప్రసాద్‍ నీ తీసుకున్నారు.
షూటింగు అంతా రాజమండ్రి దగ్గరే మొత్తం 20 రోజులలోగా ముగిసింది. దర్శకుడిగా ముత్యాల సుబ్బయ్య మొదటి సినిమా అది మూడు ముళ్ళ బంధం. హీరోయిన్ పెళ్ళి పీటల మీద ఉండగా, పెళ్ళి కొడుకు చనిపోతాడు. అందరూ హీరోయిన్ నష్టజాతకురాలు అంటూ నిందిస్తారు. సవతి తల్లి కూడా శాపనార్ధాలు పెడుతుంది. ఇదంతా చూస్తున్న 8 సంవత్సరాల కుర్రాడికి ‘పాపం.. ఈ అమ్మాయిని అందరూ తిడుతున్నారు. నేనే వెళ్ళి తాళి కడితే బావుంటుంది కదా.. ఆటల్లో బొమ్మల పెళ్ళిళ్ళు ఎన్ని సార్లు చెయ్యలేదూ?’ అనుకుని తనకంటే 10 సంవత్సరాలు పెద్దదైన హీరోయిన్‍ మెడలో తాళి కడతాడు. ఆ తరువాత ఆ కుర్రాడు పెద్దవాడవడమూ, అతను మరో అమ్మాయిని ప్రేమించడమూ.. ఇలా నడుస్తుందా కథ. సెన్సార్‍కి వెళ్ళినప్పుడు సినిమా ప్రివ్యూ ముగిసిన 3 గంటల వరకూ సెన్సార్ ఆఫీసర్లు ఎవరూ థియేటర్ లోంచి బయటికి రాలేదు. మూడు గంటల తర్వాత లోనికి పిలిచి “ నీకెంత ధైర్యమయ్యా ఈ కథని సినిమాగా తియ్యడానికి? ఎనిమిదేళ్ళ కుర్రాడేమిటీ.. పద్దెనిమిదేళ్ళ అమ్మాయికి తాళి కట్టడమేమిటీ.. ఈ సినిమాని బాన్ చెయ్యాలసలు ” అన్నారు. “ఎందుకు సార్? ” అని ముత్యాల సుబ్బయ్య అడిగారు. “ శారదా యాక్ట్ ప్రకారం బాల్య వివాహాలు నేరం.. వాటిని సినిమాల్లో ఎంకరేజ్ చెయ్యకూడదు ”... “ ఇది బాల్య వివాహం ఎలా ఔతుందండీ.. కుర్రాడు చిన్నవాడే కానీ, అమ్మాయి పెద్దదే కదా..! ” అని ముత్యాల సుబ్బయ్య వాదన. చివరికెలాగైతేనేం సెన్సార్ సర్టిఫికెట్ వచ్చింది. ప్రివ్యూ చూసిన సినీ ప్రముఖులంతా ముత్యాల సుబ్బయ్య ధైర్యానికి షాక్ తిన్నారు. రిలీజ్‍కి ముందుకూడా డివైడెడ్ టాక్ వచ్చింది “ఇదేదో ఎక్స్పెరిమెంట్ సినిమా, యాంటీ సెంటిమెంట్ సినిమా.. ” అంటూ..! మొత్తానికి రెండు, మూడు నెలల తర్వాత 1980 అక్టోబరు ప్రాంతాల్లో విడుదలైంది. యూనిట్ అంచనాలకి విరుద్దంగా ప్రేక్షకులు సినిమాని తిరగ్గొట్టారు. ఆఫ్‍బీట్ అనుకున్న కథని ఏమాత్రం రిసీవ్ చేసుకోలేదు. ఐతే ‘మూడు ముళ్ళ బంధం’ డైరెక్టర్‍గా ముత్యాల సుబ్బయ్యకు మంచి పేరే తెచ్చిపెట్టింది. టేకింగ్‍ని కూడా అంతా మెచ్చుకున్నారు. ఎటొచ్చీ కథే ఎవరికీ నచ్చలేదు
ఆర్థిక పరిస్థితులుకూడా బాగా లేవు. అప్పటికే ముగ్గురు పిల్లల తండ్రి. ఒక సంవత్సరం తర్జన, భర్జనల అనంతరం మళ్ళీ కోడైరెక్టర్‍గానైనా సరే చేద్దామని నిర్ణయించుకున్నారు. ఆ సమయంలోనే టి. కృష్ణ గారు నేటి భారతం సినిమాని తొలి ప్రయత్నంగా తీస్తూ కో-డైరెక్టర్‍ కోసం చూస్తున్నారని బి.గోపాల్, పి.సి.రెడ్డిగార్ల ద్వారా ముత్యాల సుబ్బయ్య కబురొచ్చింది.. అప్పటినుంచీ మొదలుపెట్టి టి.కృష్ణ గారు తీసిన ఆరు సినిమాలకీ నేనే కో-డైరెక్టర్‍గా పనిచేశారు..
టి.కృష్ణ గారితో వందేమాతరం, దేవాలయం సినిమాలు తీసిన హరికృష్ణ గారు మైనంపాటి భాస్కర్ గారు వ్రాసిన వెన్నెలమెట్లు నవలని చదివి సినిమాగా తీద్దామని నిర్ణయించుకుని ముత్యాల సుబ్బయ్యను పిలిచారు. అది చదివి దాన్ని చక్కటి సినిమాగా తియ్యొచ్చని చెప్పగానే ‘మీరే డైరెక్ట్ చెయ్యండి..’ అని ముత్యాల సుబ్బయ్యతో అన్నారు. అప్పటికే విజయశాంతి, రాజశేఖర్‍ లతో ఎక్కువ సినిమాలకి పనిచేసి ఉండటంతో, నవలలో కేరెక్టర్స్ కి వాళ్ళే సరిపోతారని నిర్ణయించుకుని ‘అరుణకిరణం’గా ఆ నవలని తీశారు. 1986 లో రిలీజ్ అయింది.. 150 రోజుల సినిమా అయింది అది..! ఈ విధంగా విజయవంతమైన ఈ ‘అరుణకిరణం’ ముత్యాల సుబ్బయ్యకు పునర్జన్మనిచ్చిన మొదటి సినిమా..! ఇంక అప్పటినుంచీ వెనక్కి తిరిగి చూసుకునే అవసరం రాలేదు.
చిరంజీవితో హిట్లర్, అన్నయ్య, వెంకటేశ్తో పవిత్రబంధం, పెళ్ళి చేసుకుందాం, బాలకృష్ణతో ఇన్‌స్పెక్టర్ ప్రతాప్, పవిత్రప్రేమ, కృష్ణబాబు వంటి సినిమాలు ఏ హీరో ఇమేజీ లేకుండా కేవలం కథా బలంతో కలికాలం, అమ్మాయి కాపురం, సగటు మనిషి లాంటి సినిమాలు దర్శకుడిగా రూపొందించిన సుబ్బయ్యగారు – అరుణ కిరణం, ఎర్ర మందారం, అమ్మాయి కాపురం, పవిత్రబంధం చిత్రాలకు నంది అవార్డు లనందుకున్నారు. కలికాలం చిత్రానికి కళావాహినీ అవార్డు, 2004 లో కె.వి.రెడ్డిగారి అవార్డు, పి.పుల్లయ్యగారి పురస్కారం కూడా అందుకున్నారు.